
	ΟΙ ΠΟΙΗΤΑΡΙΚΕΣ ΦΥΛΛΑΔΕΣ

122 φυλλάδες, δημοσιευμένες
 και ανέκδοτες

του αείμνηστου λαϊκού ποιητή 

Ανδρέα Μαππούρα

στο Σπίτι της Κύπρου

Τη Δευτέρα 22 Μαΐου 2017 παρουσιάστηκε, στο Σπίτι της Κύπρου, το βιβλίο του αείμνηστου λαϊκού ποιητή Ανδρέα Μαππούρα, ΟΙ ΠΟΙΗΤΑΡΙΚΕΣ ΦΥΛΛΑΔΕΣ, 122 φυλλάδες, δημοσιευμένες και ανέκδοτες (Έκδοση Ιδρύματος «Ανδρέας Μαππούρας»).
Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους δίνοντας τον λόγο στον συντονιστή της εκδήλωσης, χοροδιδάσκαλο κ. Παύλο Μιχαηλά ο οποίος επεσήμανε ότι η παράδοση πηγάζει από το παρελθόν, διαποτίζει το παρόν και φωτίζει το μέλλον. 

Ο φιλόλογος, συγγραφέας κ. Κώστας Κατσώνης, εκ μέρους του νεοσύστατου Ιδρύματος «Ανδρέας Μαππούρας», μίλησε για τον βασικό σκοπό του Ιδρύματος, που είναι η ανάδειξη του έργου του Ανδρέα Μαππούρα μέσα από ποικίλες δραστηριότητες.
Ο κ. Κατσώνης συνεχίζοντας στην παρουσίαση του τόμου, τον οποίο και επιμελήθηκε, αναφέρθηκε σε βασικές πληροφορίες της ζωής του λαϊκού ποιητή, οι οποίες καθόρισαν εν πολλοίς την ποιητική του πορεία στον χώρο της ποίησης που είναι γραμμένη στη γλώσσα της ντοπιολαλιάς. Ο ομιλητής αναφερόμενος στις 122 ποιητάρικες φυλλάδες που περιλαμβάνονται στο βιβλίο υπογράμμισε ότι αποτελούν μια ποιητική καταγραφή της κοινωνικής ζωής και της ιστορίας της Κύπρου στο 20ο αιώνα, με τον τρόπο του λαϊκού ποιητή, οποίος καταγράφει με αυθεντικότητα τα γεγονότα μέσα από τις ποιητικές του φυλλάδες, οι οποίες, σε τελευταία ανάλυση, πέρα από την ποιητική τους αξία αποτελούν πολύτιμες και σημαντικές μαρτυρίες για την ιστορία, τη γλώσσα και τον πολιτισμό μιας ολόκληρης εποχής.
Ακολούθησε καλλιτεχνικό πρόγραμμα με κυπριακά παραδοσιακά τραγούδια  και τραγούδια σε στίχους Ανδρέα Μαππούρα στο οποίο συμμετείχαν ο Χρήστος Σίκκης και ο Κυριάκος Μαππούρας στο τραγούδι, ο Γιώργος Λάμπρου στο βιολί και ο Στέλιος Κατσάνης στο λαούτο.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου. 
24 Μαΐου 2017

